62018CJ0261_RES
Asia C-261/18
Euroopan komissio
vastaan
Irlanti
Unionin tuomioistuimen tuomio (suuri jaosto) 12.11.2019
Jäsenyysvelvoitteiden noudattamatta jättäminen – Unionin tuomioistuimen tuomio, jossa todetaan jäsenyysvelvoitteiden noudattamatta jättäminen – Täytäntöönpanon laiminlyönti – Direktiivi 85/337/ETY – Luvan myöntäminen tuulivoimalalle ja tällaisen voimalan rakentaminen – Hanke, jolla todennäköisesti on merkittäviä ympäristövaikutuksia – Ympäristövaikutusten ennakkoarvioinnin puuttuminen – Velvollisuus saattaa tilanne sääntöjenmukaiseksi – SEUT 260 artiklan 2 kohta – Vaatimus määrätä uhkasakko ja kiinteämääräinen hyvitys
Ympäristö – Tiettyjen hankkeiden ympäristövaikutusten arviointi – Direktiivi 85/337 – Toimivaltaisten viranomaisten velvollisuus toteuttaa arviointi ennen luvan myöntämistä – Arvioinnin laiminlyönti – Viranomaisten velvollisuus korjata tilanne – Ulottuvuus – Arviointi, joka on tehty tilanteen saattamiseksi sääntöjenmukaiseksi asianomaisen laitoksen rakentamisen ja käyttöönoton jälkeen – Hyväksyttävyys – Edellytykset
(SEU 4 artiklan 3 kohta; neuvoston direktiivin 85/337, sellaisena kuin se on muutettuna direktiivillä 97/11, 2 artiklan 1 kohta ja 4 artiklan 1 ja 2 kohta)
(ks. 72–78 kohta)
Ympäristö – Tiettyjen hankkeiden ympäristövaikutusten arviointi – Direktiivi 85/337 – Toimivaltaisten viranomaisten velvollisuus toteuttaa arviointi ennen luvan myöntämistä – Arvioinnin laiminlyönti – Viranomaisten velvollisuus korjata tilanne – Ulottuvuus – Myöhemmän arvioinnin puuttuminen – Rikkominen
(Neuvoston direktiivin 85/337, sellaisena kuin se on muutettuna direktiivillä 97/11, 2 artiklan 1 ja 4 artikla)
(ks. 79–84 kohta)
Jäsenvaltiot – Velvoitteet – Direktiivien täytäntöönpano – Jäsenyysvelvoitteiden noudattamatta jättäminen – Sisäiseen oikeusjärjestykseen nojautuvaa perustelua ei voida hyväksyä
(SEUT 258 artikla)
(ks. 89–91 kohta)
Jäsenvaltiot – Velvoitteet – Jäsenyysvelvoitteiden noudattamatta jättäminen – Perustelut – Luottamuksensuojan periaate – Sitä, että jäsenvaltio vetoaa kyseiseen periaatteeseen estääkseen jäsenyysvelvoitteiden noudattamatta jättämisen toteamisen, ei voida hyväksyä
(SEUT 258 artikla)
(ks. 92 ja 93 kohta)
Jäsenyysvelvoitteiden noudattamatta jättämistä koskeva kanne – Unionin tuomioistuimen tuomio, jossa jäsenyysvelvoitteiden noudattamatta jättäminen todetaan – Tuomion täytäntöönpanovelvollisuuden noudattamatta jättäminen – Rahamääräiset seuraamukset – Kiinteämääräinen hyvitys – Suuruuden määrittäminen – Kriteerit – Rikkomisen vakavuus ja kesto – Tuomion täytäntöönpanon laiminlyönti ympäristövaikutusten arvioinnin alalla
(SEUT 260 artiklan 2 kohta; neuvoston direktiivi 85/337, sellaisena kuin se on muutettuna direktiivillä 97/11)
(ks. 115–123 kohta)
Jäsenyysvelvoitteiden noudattamatta jättämistä koskeva kanne – Unionin tuomioistuimen tuomio, jossa jäsenyysvelvoitteiden noudattamatta jättäminen todetaan – Tuomion täytäntöönpanovelvollisuuden noudattamatta jättäminen – Rahamääräiset seuraamukset – Kiinteämääräinen hyvitys – Suuruuden määrittäminen – Kriteerit – Maksukyky – Arvioinnin ajankohta
(SEUT 260 artiklan 2 kohta)
(ks. 124 kohta)
Jäsenyysvelvoitteiden noudattamatta jättämistä koskeva kanne – Unionin tuomioistuimen tuomio, jossa jäsenyysvelvoitteiden noudattamatta jättäminen todetaan – Tuomion täytäntöönpanovelvollisuuden noudattamatta jättäminen – Rahamääräiset seuraamukset – Uhkasakko – Muodon ja suuruuden määrittäminen – Unionin tuomioistuimen harkintavalta – Kriteerit
(SEUT 260 artiklan 2 kohta)
(ks. 131–135 kohta)
Tiivistelmä
Irlanti velvoitetaan maksamaan rahamääräisiä seuraamuksia unionin tuomioistuimen sellaisen aikaisemman tuomion täytäntöönpanon laiminlyönnistä, jossa määrätään erityisesti toteutettavaksi tuulivoimalan ympäristöarviointi
Unionin tuomioistuimen suuri jaosto on 12.11.2019 antamassaan tuomiossa komissio v. Irlanti (Derrybrienin tuulivoimala) (C-261/18) velvoittanut Irlannin maksamaan rahamääräisiä seuraamuksia siitä, ettei se ole pannut konkreettisesti täytäntöön 3.7.2008 annettua tuomiota komissio v. Irlanti (
1
) siltä osin kuin yhteisöjen tuomioistuin totesi siinä Irlannin rikkoneen direktiiviä 85/337 (
2
), koska Derrybrieniin (Irlanti) oli rakennettu tuulivoimala ilman sen ympäristövaikutusten ennakkoarviointia.
Vuoden 2008 tuomion julistamisen jälkeen Irlanti oli ottanut käyttöön sääntöjenmukaiseksi saattamista koskevan menettelyn, jolla se pyrki mahdollistamaan, että Derrybrienin tuulivoimalan toiminnanharjoittaja voi noudattaa direktiivin 85/337 vaatimuksia. Tuulivoimalan toiminnanharjoittaja ei kuitenkaan ollut noudattanut kyseistä menettelyä eivätkä myöskään Irlannin viranomaiset olleet aloittaneet sitä omasta aloitteestaan, joten komissio nosti unionin tuomioistuimessa toisen jäsenyysvelvoitteiden noudattamatta jättämistä koskevan kanteen.
Unionin tuomioistuin on ensinnäkin tutkinut velvoitteet, jotka jäsenvaltioilla on silloin, kun hankkeelle on myönnetty lupa direktiivissä 85/337 säädetyn, hankkeen ympäristövaikutusten ennakkoarviointia koskevan velvollisuuden vastaisesti. Unionin tuomioistuin on muistuttanut, että jäsenvaltioilla on vilpittömän yhteistyön periaatteen nojalla velvollisuus toteuttaa kaikki tarvittavat toimenpiteet ympäristövaikutusten arvioinnin laiminlyönnin korjaamiseksi. Niillä on erityisesti velvollisuus toteuttaa arviointi tilanteen saattamiseksi sääntöjenmukaiseksi, ja tämä on tehtävä myös laitoksen käyttöönoton jälkeen. Tällaisessa arvioinnissa on otettava huomioon paitsi kyseessä olevan laitoksen tulevat vaikutukset myös sen toteuttamisen jälkeen aiheutuneet ympäristövaikutukset. Se voi johtaa ennakkoarviointia koskevan velvollisuuden vastaisesti myönnettyjen lupien muuttamiseen tai peruuttamiseen.
Sääntöjenmukaiseksi saattamista koskevan menettelyn käyttöönotosta annetusta lainsäädäntöuudistuksesta huolimatta Irlanti ei ollut toteuttanut uutta tuulivoimalan ympäristövaikutusten arviointia, mikä oli vuoden 2008 tuomion oikeusvoiman vastaista.
Tämän jälkeen unionin tuomioistuin on hylännyt eri argumentit, jotka Irlanti esitti toimintansa perustelemiseksi. Yhtäältä Irlanti ei voi vedota kansallisiin säännöksiin, joissa rajoitetaan mahdollisuuksia käynnistää sääntöjenmukaiseksi saattamista koskeva menettely, joka on otettu käyttöön vuoden 2008 tuomion täytäntöönpanon varmistamiseksi. Tässä yhteydessä unionin tuomioistuin on palauttanut mieleen, että kansalliset viranomaiset olivat velvollisia korjaamaan ympäristövaikutusten arvioinnin laiminlyönnin ja että direktiivistä 85/337 johtuvia velvollisuuksia oli sovellettava myös tuulivoimalan toiminnanharjoittajaan, koska tämä oli Irlannin määräysvallassa. Toisaalta on niin, että vaikka Derrybrienin tuulivoimalan rakennusluvista on tullut lainvoimaisia, Irlanti ei voi vedota oikeusvarmuuteen eikä tuulivoimalan toiminnanharjoittajalla saavutettujen oikeuksien osalta olevaan luottamuksensuojaan vapautuakseen direktiivin 85/337 noudattamatta jättämisen objektiivisen toteamisen seurauksista. Tältä osin unionin tuomioistuin on korostanut, että hankkeiden, joita koskevaan lupaan ei voida enää suoraan hakea muutosta, ei voida katsoa yksinkertaisesti saaneen ympäristövaikutusten arviointia koskevan velvollisuuden osalta laillisesti lupaa.
Unionin tuomioistuin on ottanut huomioon jäsenyysvelvoitteiden noudattamatta jättämisen vakavuuden ja keston, koska yli 11 vuotta on kulunut vuoden 2008 tuomiosta ilman että sen noudattamiseksi olisi toteutettu tarvittavat toimenpiteet, ja Irlannin maksukyvyn ja velvoittanut tämän jäsenvaltion maksamaan Euroopan komissiolle 5000000 euron suuruisen kiinteämääräisen hyvityksen sekä 15000 euron suuruisen päivittäisen uhkasakon tämän tuomion julistamisesta vuoden 2008 tuomion täytäntöönpanopäivään saakka.
(
1
)	Tuomio 3.7.2008, komissio v. Irlanti (C-215/06, EU:C:2008:380).
(
2
)	Tiettyjen julkisten ja yksityisten hankkeiden ympäristövaikutusten arvioinnista 27.6.1985 annettu neuvoston direktiivi 85/337/ETY (EYVL 1985, L 175, s. 40).